ಸಿಡ್ನಿಯಲ್ಲಿ ನೆನಪಾಯ್ತು ಆ ಒಂದು ಘಟನೆ ರಾಷ್ಟ್ರಗೀತೆ ವೇಳೆ ವೇಗಿ ಸಿರಾಜ್ ಕಣ್ಣೀರು ದೇಶವನ್ನ ಪ್ರತಿನಿಧಿಸುವುದು ಪ್ರತಿಯೊಬ್ಬ ಕ್ರೀಡಾಪಟುವಿನ ಆಶಯ. ಹೆಮ್ಮೆಯ ಕ್ಷಣಕ್ಕಾಗಿ ಹಲವು ನೋವು ಸಹಿಸಿಕೊಂಡು, ದೇಶ ಸೇವೆಯೇ ತಮ್ಮ ಮೊದಲ ಧ್ಯೇಯವಾಗಿಸಿಕೊಂಡಿರುತ್ತಾರೆ ಕ್ರೀಡಾಪಟುಗಳು. ಅಂಥವರಲ್ಲಿ ಭಾರತೀಯ ಕ್ರಿಕೆಟ್ ತಂಡದ ಮಾಜಿ ಕ್ಯಾಪ್ಟನ್ ಮಹೇಂದ್ರ ಸಿಂಗ್ ಧೋನಿ ಕೂಡ ಒಬ್ಬರು, ಈಗ ಅದೇ ಹಾದಿಯಲ್ಲಿ ಟೀಮ್ ಇಂಡಿಯಾದ ಈ ವೇಗಿ ಕೂಡ ಸಾಗುತ್ತಿದ್ದಾರೆ. you dont play for the crowd, you play for the country ಇದು ಎಂ.ಎಸ್.ಧೋನಿ ಹೇಳಿರುವ ಮಾತು. ಈ ಮಾತು ನೂರಕ್ಕೆ ನೂರರಷ್ಟು ಸತ್ಯ, ಯಾಕಂದ್ರೆ ಒಬ್ಬ ಕ್ರೀಡಾಪಟು ದೇಶವನ್ನ ಪ್ರತಿನಿಧಿಸುವ ಕ್ಷಣ ಅವರ ಪಾಲಿಗೆ ಹೆಮ್ಮೆಯ ಕ್ಷಣವಾಗಿರುತ್ತದೆ. ಈ ಅವಿಸ್ಮರಣೀಯ ಕ್ಷಣಕ್ಕಾಗಿ, ಕೆಲವೊಂದು ತ್ಯಾಗವನ್ನೂ ಮಾಡಬೇಕಾಗುತ್ತದೆ. ಹೀಗೆ ತ್ಯಾಗ ಮಾಡಿದವರಲ್ಲಿ ಟೀಮ್ ಇಂಡಿಯಾದ ಮಾಜಿ ನಾಯಕ ಧೋನಿ ಕೂಡ ಒಬ್ಬರು, ಕುಟುಂಬದ ಜೊತೆ ಇರಲೇಬೇಕಾದ ಆ ಕಠಿಣ ಸಂದರ್ಭದಲ್ಲೂ ದೇಶವೇ ಫಸ್ಟ್ ಎಂದವರು ಮಾಹಿ. ಈಗ ಅವರ ಹಾದಿಯಲ್ಲೇ ಟೀಮ್ ಇಂಡಿಯಾದ ಮತ್ತೊಬ್ಬ ಆಟಗಾರ ಸಾಗ್ತಿದ್ದಾರೆ. ಅದು ಬೇಱರು ಅಲ್ಲ, ಟೀಮ್ ಇಂಡಿಯಾದ ಯುವ ವೇಗಿ ಮೊಹಮ್ಮದ್ ಸಿರಾಜ್.. ಧೋನಿಯಂತೆ ವೇಗಿ ಸಿರಾಜ್ಗೂ ದೇಶವೇ ಫಸ್ಟ್ ಅದು 2015ರ ವಿಶ್ವಕಪ್ ಟೂರ್ನಿ, ಧೋನಿ ಪತ್ನಿ ಸಾಕ್ಷಿ ಝೀವಾಗೆ ಜನ್ಮ ನೀಡಿದ್ದರು, ಆಗ ಧೋನಿ ತಂಡವನ್ನ ಬಿಟ್ಟು ತವರಿಗೆ ವಾಪಸಾಗ್ತಾರೆ ಅಂತ ಎಲ್ಲರೂ ಊಹಿಸಿದ್ರು. ಆದ್ರೆ ಅಂದು ಧೋನಿ ಮಾಡಿದ್ದೇ ಬೇರೆ, I am on national duties, so everything else can wait ಅಂತ ಹೇಳಿ, ದೇಶ ಪ್ರೇಮ ಮೆರೆದಿದ್ದರು ಮಾಹಿ. ಹೀಗೆ ಹಲವು ಕ್ರಿಕೆಟಿಗರು ಕಠಿಣ ಪರಿಸ್ಥಿತಿಗಳಲ್ಲಿ ಗಟ್ಟಿ ನಿರ್ಧಾರ ತೆಗೆದುಕೊಂಡಿರುವ ಉದಾಹರಣೆಗಳು ಇವೆ. ಇವೆಲ್ಲದರಲ್ಲಿ ಟೀಮ್ ಇಂಡಿಯಾ ವೇಗಿ ಮೊಹಮ್ಮದ್ ಸಿರಾಜ್, ವಿಶೇಷವಾಗಿ ಕಾಣಿಸಿಕೊಳ್ಳುತ್ತಾರೆ. ಆಸಿಸ್ ಪ್ರವಾಸದ ಆರಂಭದಲ್ಲೇ ವೇಗಿ ಮೊಹಮ್ಮದ್ ಸಿರಾಜ್ಗೆ ಪಿತೃ ವಿಯೋಗ ಉಂಟಾಗಿತ್ತು. ಈ ವೇಳೆ ತಂದೆ ಅಗಲಿಕೆಯ ನೋವನ್ನ ಮರೆಮಾಚಿ, ರಾಷ್ಟ್ರ ಸೇವೆಯನ್ನ ಆಯ್ಕೆ ಮಾಡಿಕೊಂಡಿದ್ದರು ಸಿರಾಜ್. ಸ್ವತಃ ಬಿಸಿಸಿಐ ಕೂಡ ಸ್ವದೇಶಕ್ಕೆ ಹಿಂತಿರುಗಲು ಸೂಚಿಸಿದ್ರು, ಆದರೆ ಸಿರಾಜ್ ಆಸಿಸ್ನಲ್ಲೇ ಉಳಿದರು. ಅಂದು ಅವರು ಅನುಭವಿಸಿದ ನರಕಯಾತನೆ ಎಂಥಹದ್ದು ಅನ್ನೋದು, ಅವರಿಗೆ ಮಾತ್ರ ಗೊತ್ತು. ಇಂಥಹ ಕಠಿಣ ಪರಿಸ್ಥಿತಿಯಲ್ಲೂ ತಂದೆ ಕನಸು ನನಸು ಮಾಡಲು ನಿರ್ಧರಿಸಿದ್ದರು ಸಿರಾಜ್. ತಂದೆಯ ಕನಸು ನನಸು ಮಾಡಿದ ಸಿರಾಜ್ ತಂದೆಯ ಅಗಲಿಕೆ ನೋವಿನಲ್ಲೇ ದಿನ ದೂಡುತ್ತಿದ್ದ ಸಿರಾಜ್, 2ನೇ ಟೆಸ್ಟ್ ವೇಳೆ ಗಾಯಾಳು ಮೊಹಮ್ಮದ್ ಶಮಿ ಬದಲಿಗೆ ಸ್ಥಾನ ಪಡೆದಿದ್ದರು. ಪಾದಾರ್ಪಣೆ ಪಂದ್ಯದಲ್ಲೇ ಅಮೋಘ ಪ್ರದರ್ಶನ ನೀಡಿದ್ದ ಸಿರಾಜ್, ಮೊದಲ ಇನ್ನಿಂಗ್ಸ್ನಲ್ಲಿ 2 , ಎರಡನೇ ಇನ್ನಿಂಗ್ಸ್ನಲ್ಲಿ 3 ವಿಕೆಟ್ ಪಡೆದು ಮಿಂಚಿದ್ದರು. ಆ ಮೂಲಕ ಮೆಲ್ಬರ್ನ್ ಟೆಸ್ಟ್ ಗೆಲುವಿನಲ್ಲಿ ಮಹತ್ವದ ಪಾತ್ರ ನಿರ್ವಹಿಸಿದ್ದರು. ಅಲ್ಲದೆ ತಮ್ಮ ತಂದೆಯ ಕನಸನ್ನು ನನಸು ಮಾಡಿದ್ದರು. ರಾಷ್ಟ್ರಗೀತೆ ವೇಳೆ ವೇಗಿ ಸಿರಾಜ್ ಕಣ್ಣೀರು ಹೌದು ಸಿಡ್ನಿ ಟೆಸ್ಟ್ ಪಂದ್ಯಕ್ಕೂ ಮುನ್ನ ಎಂದಿನಂತೆ ರಾಷ್ಟ್ರಗೀತೆ ಹಾಡಲಾಯ್ತು. ಈ ವೇಳೆ ಭಾವನೆಗಳನ್ನ ಬಿಗಿದಿಡಲು ಸಾಧ್ಯವಾಗದ ಸಿರಾಜ್, ರಾಷ್ಟ್ರಗೀತೆ ಹಾಡುತ್ತಿದ್ದಾಗಲೇ ಕಣ್ಣೀರು ಹಾಕಿದ್ರು, ಇದು ನೋಡುಗರ ಮನಸ್ಪರ್ಶಿಸುವಂತಿತ್ತು. ಹಾಗೆ ಕಣ್ಣೀರು ಹಾಕಿದ್ದರ ಹಿಂದೆ ಒಂದು ಕಾರಣದ ಜೊತೆ ಘಟನೆಯೂ ಇತ್ತು. ಐಪಿಎಲ್ ಬೆನ್ನಲ್ಲೇ ಟೀಮ್ ಇಂಡಿಯಾ ನೇರವಾಗಿ ಸಿಡ್ನಿ ತಲುಪಿತ್ತು. ಈ ಸಿಡ್ನಿಯ ಅಂಗಳದಲ್ಲಿ ಅಭ್ಯಾಸ ನಡೆಸುತ್ತಿದ್ದ ಸಿರಾಜ್ಗೆ, ತಂದೆ ಇನ್ನಿಲ್ಲ ಎಂಬ ಬರಸಿಡಿಲ ಸುದ್ದಿ ಅಪ್ಪಳಿಸಿತ್ತು. ಈ ವೇಳೆ ತಂದೆಯ ಕನಸು ನನಸು ಮಾಡುವ ಪ್ರತಿಜ್ಞೆ ಮಾಡಿದ್ದ ಸಿರಾಜ್, ತಂದೆಯ ಕನಸು ಈಡೇರಿಸಿದ್ದರು. ಇದೆಲ್ಲವನ್ನ ನೆನೆದ ಸಿರಾಜ್, ರಾಷ್ಟ್ರಗೀತೆ ಹಾಡುತ್ತಿದ್ದಾಗಲೇ ಆನಂದಬಾಷ್ಪ ಸುರಿಸಿದ್ರು. ಒಟ್ನಲ್ಲಿ ದೇಶಕ್ಕಾಗಿ ವೈಯಕ್ತಿಕ ಬದುಕನ್ನ ಬದಿಗಿಟ್ಟು ಕ್ರೀಡಾಂಗಣಕ್ಕಿಳಿದಿದ್ದ ಸಚಿನ್ ತೆಂಡುಲ್ಕರ್, ಮಹೇಂದ್ರ ಸಿಂಗ್ ಧೋನಿ, ವಿರಾಟ್ ಕೊಹ್ಲಿ, ಇತಿಹಾಸ ನಿರ್ಮಿಸಿ ಸಾಧಕರೆನಿಸಿದ್ದಾರೆ. ಈಗ ಅದೇ ಹಾದಿಯಲ್ಲೇ ಯುವ ವೇಗಿ ಸಿರಾಜ್ ಕೂಡ, ನಡೆಯುತ್ತಿದ್ದು ಮುಂದೆ ಅವರು ಅತ್ಯುನ್ನತ ಸ್ಥಾನಕ್ಕೆ ತಲುಪಲಿ ಅನ್ನೋದೆ ಕ್ರಿಕೆಟ್ ಅಭಿಮಾನಿಗಳ ಆಶಯ.